Komisijos sprendimas
2003 m. gegužės 28 d.
antrą kartą iš dalies pakeičiantis Sprendimą 2003/56/EB dėl sveikatos sertifikatų importuojant gyvus gyvūnus ir gyvūninės kilmės produktus iš Naujosios Zelandijos
(pranešta dokumentu C(2003) 1788)
(tekstas svarbus EEE)
(2003/385/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos sprendimą 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo [1] su paskutiniais pakeitimais, padarytais Sprendimu 1999/837/EB [2], ypač į jo 4 straipsnį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis, ožkas, kiaules, šviežią mėsą arba mėsos produktus iš trečiųjų šalių [3] su paskutiniais pakeitimais, padarytais Reglamentu (EB) Nr. 1452/2000 [4], ypač į jos 11 straipsnio 2 dalį ir 22 straipsnio 2 dalį bei į atitinkamas kitų direktyvų, nustatančių sanitarijos sąlygas ir sertifikatų pavyzdžius gyvų gyvūnų ir gyvūninės kilmės produktų importui iš trečiųjų šalių, nuostatas,
kadangi:
(1) 2003 m. sausio 24 d. Komisijos sprendime 2003/56/EB dėl sveikatos sertifikatų importuojant gyvus gyvūnus ir gyvūninės kilmės produktus iš Naujosios Zelandijos [5] su paskutiniais pakeitimais, padarytais Sprendimu 2003/331/EB [6], nustatyti sertifikavimo reikalavimai ir oficialių sveikatos sertifikatų importuojant gyvus gyvūnus ir gyvūninės kilmės produktus iš Naujosios Zelandijos pavyzdžiai;
(2) siekiant palengvinti perėjimą prie naujų oficialių sveikatos sertifikatų, Sprendime 2003/56/EB numatytas ne ilgesnis nei 90 dienų pereinamasis laikotarpis. Šis pereinamasis laikotarpis buvo pratęstas 30 dienų, siekiant įgyvendinti Susitarimo jungtinio vadybos komiteto 2003 m. vasario 27 ir 28 d. susitikimo rekomendacijas dėl tam tikrų Susitarimo priedų pakeitimų;
(3) tarp Susitarimo šalių vyksta derybos dėl Komiteto rekomendacijų taikymo srities. Taip pat reikia patikslinti Susitarimo priedų keitimo tvarką;
(4) Sprendime 2003/56/EB numatytą pereinamąjį laikotarpį atitinkamai reikia pratęsti iki 2003 m. rugsėjo 30 d.;
(5) todėl Sprendimas 2003/56/EB turėtų būti iš dalies pakeistas;
(6) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/56/EB 4 straipsnis pakeičiamas taip:
"4 straipsnis
Pereinamuoju laikotarpiu valstybės narės leidžia importuoti I priede nurodytus gyvus gyvūnus ir gyvūninės kilmės produktus pagal anksčiau galiojančius sertifikatų pavyzdžius iki 2003 m. rugsėjo 30 d."
2 straipsnis
Šis sprendimas taikomas nuo 2003 m. birželio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. gegužės 28 d.